《送梁山军徐秘丞》
宋代·刘敞

鷾鸸一何智，俯仰人间游。落实不给视，去之畏少留。

高贤在天下，富贵如云浮。得失不概怀，损益宁所忧。

若人古巳亡，今复得徐侯。词科二十载，朝籍方见收。

四海厌名声，庙堂多辈俦。后时不自失，观化君悠悠。

入辞未央廷，远牧荒山陬。去矣成独往，岂嫌时俗羞。

作者简介：刘敞（1019—1068）北宋史学家、经学家、散文家。字原父，一作原甫，临江新喻荻斜（今属江西樟树）。庆历六年与弟刘攽同科进士，以大理评事通判蔡州，后官至集贤院学士。与梅尧臣、欧阳修交往较多。为人耿直，立朝敢言，为政有绩，出使有功。刘敞学识渊博，欧阳修说他“自六经百氏古今传记，下至天文、地理、卜医、数术、浮图、老庄之说，无所不通；其为文章尤敏赡”，与弟刘攽合称为北宋二刘，著有《公是集》。